Document ID: /roh_data/filtered/fineweb-2-filterrobots_roh.jsonl.gz/7970

L’emprim vegnan installadas sondas per la pumpa a chalira. Suenter cuntinueschian els a bajegiar las duas chasas cun abitaziuns en la part sut, sco Marcel Thoma da Prime Elements ha ditg ad RTR. I dat ina chasa cun 10 abitaziuns, l’autra cun 7 abitaziuns secundaras. En la part sura vers la via datti in hotel cun 53 chombras dublas. L’hotel sa cumpona da dus bajetgs ch’èn colliads in cun l’auter.
Far in pass en la dretga direcziun
La Prime Elements SA vul investir 24 milliuns francs per quest project. Els crajan en la regiun. Quella vegnia a sa sviluppar a moda positiva, betg mo pervia da la colliaziun da skis Andermatt-Sedrun. Marcel Thoma spera ch'ils turistichers possian far in pass en la dretga direcziun quai che pertutga marketing, promoziun e purschida.
Previs èsi da finir las duas chasas cun abitaziuns fin atun 2017 e l’hotel la stad 2018.